FIŞĂ ANALITICĂ DE EVIDENŢĂ

DOMENIUL : ARTĂ DECORATIVĂ (ARD)

Artă decorativă este  termenul folosit pentru o largă categorie de obiecte executate din diverse materiale şi în tehnici diferite, realizate cu scop utilitar şi estetic. Destinată împodobirii fiinţei umane (veşminte, podoabe, giuvaere), ca şi spaţiului ambiental (piese ornamentale fixe şi mobile, mobilier, textile, ceramică, sticlărie, metale etc), arta decorativă determină mediul de viaţă social. Clasată şi sub denumirile de artă aplicată, arte minore, arte industriale, design, arta decorativă se constituie în permanent dialog cu creaţiile din domeniul artelor plastice.

Categoriile componente ale domeniului ARTĂ DECORATIVĂ:

•	Broderie laică şi de cult	
•	Ceasuri	
•	Ceramică	
•	Covoare	
•	Diverse	
•	Obiecte din metal cu destinaţie laică	
•	Obiecte din metal cu destinaţie religioasă	
•	Piese de podoabă	
•	Piese de mobilier	
•	Piese de mobilier de cult	
•	Sticlărie	
•	Tapiserie	
•	Veşminte	
•	Veşminte religioase	

Delimitarea categoriilor de bunuri culturale care intră în cadrul fiecărui domeniu este convenţională. Dacă un obiect poate fi atribuit mai multor domenii de patrimoniu, se ia în considerare domeniul pentru care obiectul în cauza prezintă cel mai mare interes patrimonial. De exemplu, un ceas va fi fişat la domeniul Artă decorativă, dacă are valoare artistică deosebită; la domeniul Istoria  ştiinţei şi tehnicii, dacă primează interesul pentru mecanism; la domeniul Istorie, dacă piesa este de serie, dar are valoare memorială pentru că a aparţinut unei personalităţi.

Prezentele instrucţiuni se referă la modalităţile specifice de completare a anumitor câmpuri din fişa analitică de evidenţă, în situaţia în care bunul cultural fişat aparţine domeniului ARTĂ DECORATIVĂ.

TIP FIŞĂ

Se va bifa căsuţa corespunzătoare tipului de fişă, după cum urmează: 
- dacă obiectul face parte dintr-un ansamblu, 
- dacă se întocmeşte o fişă colectivă, pentru obiecte de serie cvasi-identice
- dacă se întocmeşte o fişă individuală (cazul cel mai frecvent).

DEŢINĂTOR

Câmpul  se completează cu numele întreg sau cu sigla instituţiei culturale care deţine bunul ce urmează a fi fişat, urmat de localitatea de reşedinţă.

COD DEŢINĂTOR

Conţine codul deţinătorului bunului cultural (muzeu, colecţie aparţinând cultelor, colecţie şcolară etc.), conform Listei de autoritate "Deţinători", iniţiată în 1980 şi completată permanent de atunci la CIMEC. Codul de deţinător unic la nivel naţional a fost acordat pe unitate fizică distinctă (sediu de muzeu, sediu de secţie a unui muzeu), deci pe adresă, pentru a permite indicarea cât mai precisă a locaţiei deţinătorului şi, respectiv, a bunului fişat. Codul unui deţinător se menţine neschimbat, indiferent de modificările de denumire, adresă, subordonare administrativă apărute de-a lungul timpului, permiţând identificarea deţinătorului.
Dacă nu cunoaşteţi codul de deţinător, consultaţi lista de deţinători, identificaţi deţinătorul după judeţ, localitate, denumire, adresă şi preluaţi codul numeric al acestuia. Dacă deţinătorul căutat nu există în listă, solicitaţi la CIMEC înscrierea deţinătorului în listă şi acordarea unui cod.
Pentru obiectele aflate în custodie, se completează codul deţinătorului de la care este luat bunul în custodie.

NR. INVENTAR

Câmpul conţine numărul de inventar actual al piesei. Acesta poate fi o cifră, o combinaţie de sigle şi cifre, un număr cu subnumere etc.

NR. INVENTAR VECHI 

Câmpul conţine numărul vechi din registrul de inventar. Numărul de inventar vechi este necesar pentru a se stabili concordanţe între numărul de inventar actual şi cel care a apărut în cataloage sau în publicaţii mai vechi.

COLECŢIE 

Câmpul se va completa cu denumirea colecţiei din care face parte obiectul fişat (conform clasificării colecţiilor din muzeu). 

Exemple:
COLECŢIE:    Covoare turceşti din sec.al XIV-lea.
COLECŢIE:    Sticlărie veneţiană
COLECŢIE:    Mobilă pictată

Notă: Câmpul poate fi completat şi cu numele colecţionarului sau / şi cu numele colecţiei, atunci când este cazul unei donaţii sau achiziţii constituite intrate în posesia muzeului.

Exemplu:
COLECŢIE:	Colecţia “Aristide Zambaccian”

NR. INVENTAR COLECŢIE 

Câmpul conţine numărul de inventar al colecţiei din care face parte piesa. Este necesar din aceleaşi considerente ca în cazul NR. INVENTAR.

CLASAT

Câmpul conţine informaţii despre regimul de protecţie al specimenului, prevăzut de Legea 182/2000  şi conform Normelor de clasare.
Se alege opţiunea "clasat", în cazul în care specimenul a fost clasat în urma validării propunerii de clasare, înaintată de deţinător, de către Comisia Naţională a Muzeelor şi Colecţiilor, în categoria „tezaur” sau „fond” (cf. Legii pentru modificarea şi completarea Legii nr. 182/2000 privind protejarea patrimoniului cultural naţional mobil (Monitorul Oficial nr.10 din 8 ianuarie 2007). Dacă opţiunea nu este valabilă, nu se va bifa.

ORDIN NR. 

Câmpul consemnează numărul ordinului de ministru prin care a fost validată propunerea de clasare a obiectului fişat. 

DATA

Câmpul consemnează data la care a fost validată propunerea de clasare a obiectului fişat. 
Informaţia se completează în câmp sub forma: ZZ.LL.AAAA.

POZIŢIA

Se va consemna numărul din lista anexată ordinului de ministru la care se regăseşte obiectul clasat.

CATEGORIE 

Cuprinde categoria generală în care se încadrează obiectul fişat.
Exemplu:
CATEGORIE:		Tapiserie

TIP 

Se completează cu denumirea uzuală a tipului piesei, formulată la nominativ singular.

Exemple: 
- pentru piese de podoabă: cercei, pafta, broşă, pandantiv, colier
- pentru argintărie de cult: ripidă, potir, candelă, anaforniţă, cădelniţă
- pentru ceramică: vas, supieră, cană, urnă
- pentru covoare: covor, covor de rugăciune
- pentru mobilier: birou, canapea, fotoliu, comodă, dulap
- pentru mobilier de cult: analoghion, strană, jilţ arhieresc
- pentru feronerie: clanţă, lacăt, cheie
- pentru ceasuri: ceas cu pendul, ceas de damă, ceas de buzunar

În cazuri deosebite, în care nu poate fi aplicată convenţia detalierii informaţiei în câmpul TITLU / SUBTIP (aşa cum va fi aceasta expusa în continuare), în câmpul TIP se va scrie denumirea pe care  specialistul o consideră ca fiind potrivită obiectului respectiv.

În astfel de cazuri câmpul TIP va cuprinde informaţia generică, iar câmpul următor, informaţia de detaliu.

Exemple:
TIP:			Cană
TITLU / SUBTIP:	Cană de botez

TIP:			Casetă
TITLU / SUBTIP:	Casetă pentru fard

TIP:			Cană
TITLU / SUBTIP:	Cană cu capac

TIP:			Banchetă
TITLU / SUBTIP:	Tètè-à-tète

TIP:			Nabederniţă
TITLU / SUBTIP:	Sfânta Treime

Pentru anumite tipuri de piese care pot avea atât o destinaţie laică, cât şi una de cult (cană, casetă, linguriţă, pocal, sfeşnic etc.), în cazul în care piesa fişată este destinată cultului, se va adăuga după punct şi virgulă, cuvântul-indicator "cult".

Exemple:
TIP:		Linguriţă; cult
TIP:		Pocal; cult
TIP:		Sfeşnic; cult

Această convenţie nu se va folosi pentru piesele a căror apartenenţă la grupa pieselor de cult este evidentă. În acest caz denumirea obiectului de cult este suficientă. Astfel, nu se va scrie:

TIP:		Ripidă; cult
TIP:		Strană; cult
TIP:		Dveră; cult

Pentru piesele care apar în general pereche sau sunt, prin natura lor, compuse din părţi distincte, se vor folosi denumirile care subînţeleg noţiunea de "pereche".
Astfel, nu se va scrie:

TIP:		Cercei (pereche) 
TIP:		Pafta (2 buc.) 
TIP:		Cercei - 2 buc.

Valoarea de folosinţă a pieselor va fi analizată cu atenţie, evitându-se pe cât posibil folosirea unor denumiri ambigue: "cupă-castron", "vas-pocal". Este interzisă adăugarea la denumirea propriu-zisa a unor indicaţii cum ar fi: potir mic, linguriţă de servit, cupă cu picior şi capac, jilţ cu braţe, ferecătură de icoană ovală, vas cu toarte, cruce de altar cu postament, candelabru de bronz  etc.

TITLU / SUBTIP 

Dat fiind că în domeniul artelor decorative, cu excepţia categoriilor "Tapiserie", "Broderie de cult" şi "Vitralii", obiectele au rareori un titlu, în locul titlului se va trece subtipul, în modul specificat prin instrucţiunile referitoare la câmpul TIP
Pentru categoriile de obiecte care pot fi considerate ca având un titlu, se va scrie:

Exemple:
TIP:			Epitaf
TITLU / SUBTIP: 	Punerea în Mormânt

TIP:			Tapiserie
TITLU / SUBTIP:	Judecata lui Paris

TIP:			Vitraliu 
TITLU / SUBTIP:	Asediul Vienei

TIP:			Ceas
TITLU / SUBTIP:	Ceas cu lanţ şi pandantiv

În situaţia în care pe unele tipuri de piese apar scene cu caracter decorativ-simbolic (ferecături de carte din metal bătut, căni de cositor cu motive gravate, piese de mobilier cu scene intarsiate, vase cu decoraţie pictată, uşi împărăteşti cu decoraţie pictată în medalioane tec), denumirea scenei / scenelor  nu va fi considerată "titlu" al obiectului, prezenţa scenelor ori a anumitor motive decorative specifice urmând a fi semnalată în cadrul câmpurilor Cuvinte cheie şi Descriere.

ANSAMBLU

Dacă un obiect face parte dintr-un ansamblu constituit şi cunoscut, denumirea completă a ansamblului va fi completată în cadrul acestui câmp.

Exemple:
TIP:			fotoliu
ANSAMBLU:		garnitură de salon

TIP:			lanţ
ANSAMBLU:		trusă de piese de paradă

NR. PIESE 

Informaţiile din acest câmp se referă la numărul de piese detaşabile, componente ale unui obiect.

Exemple:
pentru o garnitură de mobilier compusă dintr-o canapea şi două fotolii:

TIP:			garnitură de salon
NR. PIESE:		3 

sau, acelaşi exemplu, în cazul în care este fişat un ansamblu:

TIP:			lanţ
TITLU / SUBTIP:	trusă de piese de paradă
NR. PIESE:		67

AUTOR 

Conţine informaţii privind autorul obiectului.
Cu excepţia numelor cu grafie istoric consacrată, numele de artişti, fabricanţi, meşteşugari etc. se vor scrie în ordinea: nume, prenume.

Exemple:
AUTOR:	Hann Sebastian
AUTOR:		May Georg Ii
AUTOR:		Le Brun Charles

În cazul vechilor nume româneşti, se va păstra forma în care acestea apar în semnătură sau pe documente.

Exemple:
AUTOR:		Rafail Monah
AUTOR:		Stan Pătraşcu Zugraf

Dacă autorul este cunoscut numai prin iniţiale, vor fi trecute acestea. 

Exemple: E.V.; M.S. etc.

Datorită faptului că uneori simpla prezenţă a iniţialelor nu este suficient de edificatoare, se va completa în câmpul corespunzător denumirea atelierului sau a şcolii căreia se ştie sau se presupune că îi aparţine autorul respectiv.
Se recomandă utilizarea acestei convenţii şi în cazul în care există numele complet al autorului, mai ales dacă acesta este relativ puţin cunoscut.

Exemplu:   
AUTOR:		Stan Zugrav 
ŞCOALĂ / ATELIER:	Atelier Maramureşean

În cazul în care este cunoscut şi un coautor al piesei respective, numele acestuia (regula de scriere rămânând aceeaşi) se va scrie imediat după punctul şi virgula care încheie numele autorului.

Exemplu:
AUTOR:		Stan Zugrav; Nicolae Zugrav

Dacă numele autorului nu este cunoscut, în câmpul respectiv se va completa Necunoscut.

ŞCOALĂ / ATELIER

Câmpul conţine informaţii despre şcoala care a produs obiectul respectiv sau despre atelierul, firma sau centrul producător al obiectului.

Exemple:
ŞCOALĂ / ATELIER:	Şcoala Moldovenească       
ŞCOALĂ / ATELIER:	Aubusson 
ŞCOALĂ / ATELIER:	Atelier Clujean
ŞCOALĂ / ATELIER:	Atelier Rusesc
ŞCOALĂ / ATELIER:	Atelier Sârbesc       
ŞCOALĂ / ATELIER:	Atelier Nord-Italian     
ŞCOALĂ / ATELIER:	Atelier Francez    
ŞCOALĂ / ATELIER:	Atelier Vienez   

STIL 

Câmpul cuprinde informaţii privind datele stilistice ale obiectului. În situaţia în care anumite caracteristici ale formei şi decoraţiei obiectului se constituie ca repere suficiente pentru determinarea unui stil, acesta va fi notat în cadrul câmpului, utilizându-se în mod orientativ tabelul de mai jos. Stilul va fi menţionat numai dacă determinările sunt suficiente pentru a permite considerarea prezenţei unui "stil" al obiectului ca entitate, ori a unor părţi importante ale formei şi decoraţiei. NU se va scrie, de pilda, "Rococo" pentru un obiect ulterior epocii Rococo, care prezintă numai câteva elemente ale stilului amintit, în amestec cu numeroase motive decorative aparţinând, ca factură, altor epoci.
Nu se va folosi formularea, insuficient relevantă pentru domeniul artelor decorative, de "STIL ECLECTIC".
Stilul va fi specificat direct, prin denumirea sa, fără a mai fi precedat de cuvântul "Stil".

Exemple:
STIL:		Baroc
STIL:		Ludovic XV
STIL:		Biedermeier

Pentru obiectele care justifică aceasta, poate fi semnalată şi prezenţa a două importante determinante stilistice.

Exemplu:
STIL:		Renaştere târzie; Baroc

În situaţia în care în urma analizei obiectului nu au rezultat cu claritate date stilistice certe, în câmpul STIL se va completa Neprecizat.

COMANDITAR 

Conţine informaţii privind numele persoanei sau a instituţiei care a comandat realizarea bunului cultural.

Exemple:
COMANDITAR:	 May Georg Ii
COMANDITAR:	 Şerban Cantacuzino
COMANDITAR:	 Constantin Brâncoveanu

Pentru toate situaţiile descrise în instrucţiunile privind aceste câmpuri, informaţiile incerte (presupunerile) vor fi urmate de semnul întrebării.

Exemple:
AUTOR:		Thomas Lang?
ATELIER / ŞCOALĂ:	Atelier Sibian?           

AUTOR:		M.K.?
ATELIER / ŞCOALĂ: 	Atelier Braşovean?

LOCALITATE 

Câmpul conţine informaţii despre localitatea de unde a provenit obiectului fişat.

Exemple: 
LOCALITATE:		Berlin
LOCALITATE:		Sibiu

ŢARĂ / ZONĂ
	
Acest câmp conţine denumirea ţării / zonei geografice căreia îi aparţine (de unde provine) bunul cultural mobil. Informaţia se referă la localizarea obiectului într-o arie geografică mai mare (atunci când nu cunoaştem localizări mai precise).

Exemple:
ŢARĂ:		Spania
ŢARĂ:		Franţa
ŢARĂ:		Italia
Zonă geografică:	 Peninsula Balcanică 
Zonă geografică: 	Asia Mică
Zonă geografică: 	Europa Centrală

PROVINCIE / REGIUNE

Câmpul conţine o localizarea mai precisă, menţionându-se denumirea regiunii actuale sau geografico-istorice de unde provine obiectul (dacă este cunoscută).

Exemple: 
REGIUNE:	ŢARA BASCILOR 
REGIUNE:	NORMANDIA 
REGIUNE: 	NORDUL ITALIEI

CONSTRUCŢIE

Se completează denumirea clădirii din care provine obiectul fişat (castel, biserică etc.)

DATARE (text)

Câmpul conţine data producerii bunului cultural: data calendaristică exactă (zi, lună, an), an, interval (de ani, secol: sferturi sau jumătăţi, secole).

Exemple:
Datare (text):		25.01.1956
Datare (text):		1890
Datare (text):		mijlocul secolului XIX
Datare (text):		sfârşitul secolului al XIX-lea - începutul secolului XX

AN DE ÎNCEPUT

Câmpul a fost adăugat în vederea unei viitoare selecţii pentru o precizare mai exactă a intervalului temporar al originii unui obiect.
Câmpul precizează anul exact sau anul de început al perioadei în care se presupune că a fost produs obiectul, atunci când nu cunoaştem datarea exactă.
Datările înaintea erei creştine (înainte de Hristos): se exprima prin semnul minus (-) plasat imediat înaintea cifrei de secol sau an.

Exemplu:
DATARE:	prima jumătate a secolului al XIX-lea
AN DE ÎNCEPUT: 	1801

Tot în acest câmp, prin convenţie, s-a stabilit că se transcrie şi anul înscris pe piesă (datarea exactă), pentru a uşura căutarea pieselor datate care au un criteriu de selecţie.

AN DE SFÂRŞIT

Câmpul a fost adăugat în vederea unei viitoare selecţii pentru o precizare mai exactă a intervalului temporar al originii unui obiect.
Câmp care precizează anul de sfârşit al perioadei în care se presupune că a fost produs obiectul, atunci când nu cunoaştem datarea exactă.

Datare (text):		prima jumătate a secolului al XIX-lea
An de început:		1801
An de sfârşit: 		1850

Datare (text):		primul sfert a secolului XVIII
An de început: 		1701
An de sfârşit:  		1725

Datare (text):		sfârşitul secolului XVIII
An de început: 		1789
An de sfârşit:  		1800

Datare (text):		începutul secolului XVIII
An de început: 		1701
An de sfârşit:  		1711

Datare (text):		mijlocul secolului al XIX
An de început: 		1825
An de sfârşit:  		1875

MATERIAL / TEHNICĂ (text)

Conţine informaţii referitoare la materialul din care este confecţionat obiectul fişat, sub formă de text liber.
Se va respecta, în măsura posibilului, următoarea ordine de scriere:
1. materialul de bază
2. materialele de decor
3. materiale de îmbinare
4. alte materiale 

Această indicaţie are un caracter orientativ, cerut de necesitatea păstrării clarităţii şirului de valori care formează informaţia. Astfel, vor fi evitate aglomerările neordonate, greu inteligibile, în genul:

Exemple:
MATERIAL:	argint; smaralde; email; aur
Formularea corectă în cazul descris mai sus, este:
MATERIAL:	aur; argint;  email; smaralde 

Exemple de materiale mai frecvent întâlnite:
Mobilier
MATERIAL:	lemn; stejar 
MATERIAL:	lemn; tei
MATERIAL:	lemn; nuc; fildeş 

Obiecte din metal
MATERIAL:	argint
MATERIAL:	fier
MATERIAL:	cositor
 
Ceramică
MATERIAL:	porţelan
MATERIAL:	faianţă
MATERIAL:	gresie; cositor

Piese de podoabă
MATERIAL:	aur; argint; rubine; perle
MATERIAL:	argint; granate
MATERIAL:	argint; catifea

Broderie de cult
MATERIAL:	lână; bumbac; mătase
MATERIAL:	lână; fir de aur

În situaţia în care un obiect are în componenţă mai multe tipuri de pietre preţioase sau semi-preţioase, se va proceda la înscriere în ordinea valorii lor.

Exemplu: 
pentru un medalion având în centru un smarald mare înconjurat de diamante mici, se va scrie:

MATERIAL:	aur; smarald; diamante

MATERIAL / TEHNICĂ (cuvinte cheie)

Câmpul cuprinde date privind tehnicile folosite la producerea obiectului fişat. 

Se va respecta, în măsura posibilului, următoarea ordine de scriere:
1. tehnica de bază
2. tehnicile de decor
3. tehnicile de îmbinare
4. alte tehnici 

Această indicaţie are un caracter orientativ, cerut de necesitatea păstrării clarităţii şirului de valori care formează informaţia. Astfel, vor fi evitate aglomerările neordonate, greu inteligibile, în genul:

Exemple:
TEHNICĂ:	bătut; cizelat; pictat 

Exemple de tehnici mai frecvent întâlnite:
Mobilier
TEHNICĂ:	sculptat; lustruit     
TEHNICĂ:	sculptat; pictat
TEHNICĂ:	furniruit; intarsii 

Obiecte din metal
TEHNICĂ:	ciocănit; cizelat; aurit
TEHNICĂ:	forjat
TEHNICĂ:	turnat; gravat

Ceramică
TEHNICĂ:	pictat
TEHNICĂ:	pictat
TEHNICĂ:	gravat

Piese de podoabă
TEHNICĂ:	cizelat; rubine; perle
TEHNICĂ:	filigranat
TEHNICĂ:	cizelat; aurit

Tapiserie
TEHNICĂ:	Haute-Lisse
TEHNICĂ:	Basse-Lisse

Broderie de cult
TEHNICĂ:	ţesut; aplicaţii
TEHNICĂ:	aplicaţii

Exemplu: 
pentru un medalion având în centru un smarald mare înconjurat de diamante mici, se va scrie:
TEHNICĂ:	cizelat; aplicaţii

Notă: Menţionăm că exemplele de la câmpul TEHNICĂ se referă la exemplele date la câmpul MATERIAL (tehnica în care au fost prelucrate materialele enunţate anterior)

DIMENSIUNI

Conţine informaţii referitoare la dimensiunile obiectului fişat: lungime, lăţime, grosime, diametru, greutate, titlu (pentru metale preţioase). 
Lungimea, lăţimea, înălţimea, greutatea, diametrul etc. se completează în dreptul siglelor respective urmate de unitatea de măsură.

SIGLE:
I  = înălţime
D  = diametru
DL = diametru lung
DLA = diametru lat
DM = diametrul maxim
DG = diametru gurii
DB = diametru bazei
DT = diametru torţii
L  = lungime
LA = lăţime
A  = adâncime
GR = grosime 
G  = greutate
TL = titlu
C  = carate

Se vor utiliza următoarele unităţi de măsură: 
1) pentru lungime, lăţime, înălţime, adâncime, diametru: CENTIMETRI
2) pentru greutate: GRAME
3) pentru titlul metalelor preţioase: CARATE. Cu excepţia argintului, pentru care este uzuală indicarea titlului prin procente la mie (‰), în celelalte cazuri se va prefera indicarea  titlului  prin carate,  utilizându-se în  mod  orientativ  tabelul de mai jos:
916 ‰ = 22 Kt
833 ‰ = 20 Kt
750 ‰ = 18 Kt
666 ‰ = 16 Kt
583 ‰ = 14 Kt
500 ‰ = 12 Kt

Exemple:
- pentru o casetă de argint
DIMENSIUNI:		L:19 cm
LA:1 cm
I:4,2 cm
G:58 g
TL:800 ‰

- pentru un lanţ de aur:
DIMENSIUNI:		L:25 cm
G:9 g
TL:18 Kt

4) pentru pietrele preţioase: CARATUL METRIC (0,2g). În cazul în care se pot completa date privind valoarea în carate a mai multor tipuri de pietre preţioase, acestea vor fi date despărţite între ele prin spaţii albe, în ordinea în care pietrele preţioase sunt menţionate în cadrul câmpului MATERIAL.

Exemplu:
TIP:	Medalion
MATERIAL:		aur; argint; smarald; rubin
DIMENSIUNI		I:4,1 cm
LA:3 cm
G:16 cm
TL:18 Kt
C:2,6 1,2

În cazul descris mai sus, cifra 2,6 se referă la valoarea în carate a smaraldului, iar cifra 1,2 la cea a rubinului. Dacă valoarea în carate nu se cunoaşte cu certitudine în urma unor măsurători precise, nu se va scrie. Dacă se consideră necesar, detalierea valorii pietrelor preţioase care prezintă dificultăţi de încadrare în instrucţiunile de completare va fi făcută în anexe.

Unitatea de măsură se completează pe fişă.

INSCRIPŢIE

Conţine informaţii privind prezenţa sau absenţa unei inscripţii. Prin "inscripţie" se înţelege orice şir de caractere care conţine o informaţie. Se exclud (nu vor fi considerate "Inscripţii") datările izolate - care vor fi semnalate în cadrul câmpului Datare - precum şi  orice mărci de meşter, semnături ale autorilor, blazoane, a căror prezenţă va fi semnalată în cadrul câmpului Marcă-Semnătură.
În cazul în care există o inscripţie, se bifează pătratul corespunzător, după care se oferă detalii în câmpul “Text”.

LIMBA INSCRIPŢIEI

Dacă există inscripţii, se trece denumirea limbii (limbilor) în care acestea sunt scrise.

Exemplu:
LIMBA INSCRIPŢIEI:		Franceză

MARCĂ-SEMNĂTURĂ 
	
Câmpul conţine menţionarea prezenţei unei mărci de meşter, de atelier, de proprietar, a unor grafitti sau blazoane, contramarcă sau surfrapă (pentru monedele care intră în componenţa podoabelor); informaţia completă va fi transcrisă în anexe;
- în situaţia în care anumite piese nu poartă o marcă de meşter sau o semnătură propriu-zisă ci o inscripţie din care rezultă numele autorului, prezenţa acestei inscripţii va fi menţionata aşa cum s-a arătat în câmpul Inscripţii.
Se va alege din lista ataşată câmpului, unul dintre următorii termeni:
semnătură
marcă
grafitti
blazon
contramarcă
surfrapă
stampilă

DESCRIERE 
	
Conţine în detaliu, sub formă de text liber, datele de descriere ale obiectului fişat: formă, decor, inscripţii, mărci şi semne speciale, mod de funcţionare, colorit etc.

ICONOGRAFIE, DECOR (cuvinte cheie)

Câmpul cuprinde cuvinte care definesc decorul structural al obiectului, motivele decorative, momente şi evenimente istorice, istoria breslelor etc.
Prin "Cuvinte cheie" se înţeleg o serie de noţiuni care fixează caracteristici speciale ale obiectului din punct de vedere al formei, decoraţiei, cromaticii, iconografiei etc. Cuvintele cheie servesc drept criterii de selecţie de mare fineţe pentru alcătuirea de liste de obiecte care au în comun anumite detalii de formă, tipuri de decoraţie, motive ornamentale ori scene iconografice.

Exemple:
ICONOGRAFIE, DECOR (cuvinte cheie):	Ghirlande cu fructe şi flori

TIP:						Însemn  de braslă
TITLU / SUBTIP:				Blazon
ICONOGRAFIE, DECOR (cuvinte cheie):	Breasla aurarilor

BIBLIOGRAFIE

Conţine principalele referinţe bibliografice.

OBSERVAŢII

Conţine eventualele observaţii ale celui care înregistrează obiectul, care nu apar în alte rubrici.

MOD DEŢINERE 

Se bifează pătratul corespunzător felului în care bunul cultural a ajuns la deţinătorul său actual.

Exemple:
•	achiziţie	
•	donaţie	
•	transfer	
•	cercetare	
•	custodie	
•	moştenire	
•	proprietate privată	

PROPRIETARI ANTERIORI 

Numele şi prenumele proprietarilor sau denumirea instituţiei căreia i-a aparţinut obiectul înainte de a ajunge în muzeu. 
Numele se vor scrie în ordinea: nume, prenume; fac excepţie numele cu grafie istoric consacrată.

Exemple:
PROPRIETARI ANTERIORI:	Colecţia Al. Slătineanu
PROPRIETARI ANTERIORI:	Colectia K. H. Zambaccian
PROPRIETARI ANTERORI:	Tezaurul Băncii Naţionale

Dacă se cunoaşte faptul că obiectul a făcut parte dintre bunurile aparţinând unei anumite personalităţi (politice, militare sau artistice), indiferent că este sau nu vorba despre o colecţie constituită, va fi menţionat numele personalităţii  respective.

Exemple:
PROPRIETARI ANTERORI:	Mihail Kogălniceanu
PROPRIETARI ANTERORI:	Al. I. Cuza 
PROPRIETARI ANTERORI:	George Călinescu 

Această indicaţie va fi strict respectată pentru bunurile culturale cu caracter prevalent 
memorial.

DATA INTRĂRII

Conţine data intrării bunului cultural în posesia deţinătorului respectiv sau data achiziţionării obiectului;
Se completează sub forma: ZZ/LL/AAAA.

Exemplu:
DATA INTRĂRII:		20.06.2001
DATA INTRĂRII:		perioada interbelică
DATA INTRĂRII:		1971-1975

PREŢ ACHIZIŢIE

Conţine (numai pentru bunurile dobândite prin achiziţie) preţul la care a fost achiziţionat bunul fişat, exprimat în lei.

Exemplu:
PREŢ ACHIZIŢIE:		2.000 lei

VALOARE NOMINALĂ 

Conţine valoarea nominală a bunului cultural, estimată conform criteriilor stabilite de Ministerul Culturii.

LOC DE PĂSTRARE

Se menţionează locul de păstrare al piesei. Pentru expunere permanentă: expoziţia, sala vitrina. Pentru depozit:  numărul  sau sigla depozitului, dulapul, raftul şi sertarul. 

STARE CONSERVARE 

Conţine menţionarea stării de conservare a piesei în momentul fişării: foarte bună, bună, relativ bună, mediocră, deteriorată.

BUN DE EXPUS

Acest câmp a fost prevăzut pentru a facilita alegerea pieselor care pot face parte dintr-o expoziţie, deoarece simpla consemnare a stării de conservare în câmpul respectiv (bun, foarte bun) nu sugerează destul de explicit. Un obiect, spre exemplu, poate avea o mare valoare istorică dar pentru că prezintă deteriorări sau are o dimensiune foarte mică nu poate face parte dintr-o expoziţie.

FIŞĂ CONSERVARE / RESTAURARE

Conţine numărul fişei de restaurare / conservare, în care obiectului fişat de noi este privit din punct de vedere al conservării sau restaurării menţionându-se în detaliu operaţiile (şi substanţele) prin care a trecut, precum şi datele la care acestea au avut loc.

FOTO

Conţine numărul fotografiei care reprezintă obiectul fişat.

DIAP. 

Conţine numărul diapozitivului obiectului.

CLIŞEU

Conţine numărul clişeului care reprezintă obiectul fişat

DESEN

Conţine numărul desenului obiectului fişat.

SCHIŢĂ

Conţine numărul schiţei obiectului fişat.

DIGITALĂ

Conţine numărul sau denumirea fotografiei digitale care reprezintă obiectul fişat.

VIDEO

Conţine numărul casetei video pe care este înregistrat obiectul fişat.

ACHIZIŢIONAT DE

În cazul în care obiectul a fost achiziţionat pe teren, se va completa numele şi prenumele celui care l-a achiziţionat.

DATA 

În cazul în care obiectul a fost achiziţionat pe teren, se va trece data la care a avut loc achiziţia, sub forma ZZ/LL/AAAA.

ÎNTOCMIT

Conţine numele şi prenumele celui care a întocmit fişa.

DATA / SEMNĂTURA

Conţine data întocmirii fişei, completată sub forma ZZ/LL/AAAA, şi semnătura celui care a întocmit fişa.

EXPERTIZAT / VERIFICAT

Conţine numele şi prenumele celui care a verificat fişa sau a expertizat obiectul în vederea clasării lui.

DATA / SEMNĂTURA

Conţine data verificării sau a expertizei, completată sub forma ZZ/LL/AAAA, şi semnătura celui care a verificat / expertizat obiectul fişat.